**PÁLYÁZATI KIÍRÁS**

Szabadszállás Város Önkormányzata (6080 Szabadszállás, Kálvin tér 1.) pályázatot ír ki a 6080 Szabadszállás, Vak Bottyán téri szociális bérlakások (14 db) bérleti jogviszonyának megszerzésére.

**A pályázat benyújtási határideje:** 2022. augusztus 31. (szerda) 16:00 óra

**A pályázat helye:** A pályázatokat ***személyesen*** a **Szabadszállási Polgármesteri Hivatal** (6080 Szabadszállás, Kálvin tér 1.) **fsz. 6. helyiségében** **ügyfélfogadási időben** (**Hétfő:** 8:00 – 12:00, 13:00 – 17:00; **Szerda:** 8:00 – 12:00, 13:00 – 16:00; **Csütörtök:** 8:00 – 12:00) lehet leadni, illetve ***postai úton*** a **6080 Szabadszállás, Kálvin tér 1.** címre beküldeni.

A pályázatot tartalmazó zárt borítékra kérjük ráírni: **„Szociális bérlakás pályázat 2022.”**

**A pályázathoz pályázati nyomtatvány kérhető ügyfélfogadási időben a Polgármesteri Hivatal fsz. 6. helyiségében. A nyomtatvány beszerzése és a pályázaton való részvétel ingyenes. Pályázni csak a pályázati nyomtatvány kitöltésével és benyújtásával, valamint Szabadszállás Város Önkormányzat Képviselő-testületének *az önkormányzati tulajdonú lakások és helyiségek bérletére vonatkozó egyes szabályokról szóló 8/2022. (VI.23.) önkormányzati rendeletében* leírtaknak megfelelően lehet!**

A szociális bérlakások kiosztásáról a pályázatok alapján Szabadszállás Város Önkormányzat Képviselő-testülete dönt a soron következő ülésén zárt ülés keretében.

**Pályázati feltételek:**

Csak olyan személyek pályázhatnak, akiknek nincs adó- vagy adók módjára behajtható köztartozása, illetve az önkormányzattal szemben korábban nem halmoztak fel egyéb tartozást, nem követtek el szerződésszegést.

**Szociális helyzete alapján szociális bérlakásra jogosult az a felnőttkorú szabadszállási lakos, aki**

*a)* lakás céljára szolgáló ingatlantulajdonnal vagy lakás céljára szolgáló ingatlan-tulajdonrésszel vagy lakás céljára szolgáló ingatlanra vonatkozó haszonélvezeti joggal nem rendelkezik, vagy romos, egészségre ártalmas körülmények között lakik és

*b)* akivel az együtt költöző valamennyi személynek 3 havi nettó jövedelme alapján számított átlag alapján, az 1 főre jutó havi nettó jövedelme az öregségi nyugdíjminimum mindenkori legkisebb összegének 150%-át nem haladja meg, és

*c)* vállalja lakás-előtakarékossági szerződés megkötését, és

*d)* vállalja a bérleti szerződésből adódó kötelezettségek teljesítését, elsősorban a közüzemi számlák kifizetését.

**A pályázatnak tartalmaznia kell az alábbiakat:**

a) személyes adatok,

b) a bérlővel együtt költöző személyek megnevezése,

c) tartós betegség, súlyos fogyatékosság esetén orvosi igazolás,

d) a NAV által kiállított jövedelemigazolás,

e) munkáltatói igazolás a fennálló jogviszonyról,

f) lakás-előtakarékossági szerződés másolati példánya,

g) a NAV és a helyi önkormányzat által kiállított igazolás arról, hogy nincs tartozása.

**A pályázat érvénytelen**:

* ha a pályázat nem vagy hiányosan tartalmazza a pályázat kötelező elemeit és a pályázathoz mellékletként csatolandó iratokat, nyilatkozatokat,
* a szociális rászorultság nem állapítható meg a pályázó és a vele jogszerűen költöző személy jövedelmi, vagyoni helyzete miatt,
* a pályázó valótlan adatokat közöl,
* a pályázat határidőn túl érkezett be.

A pályázók a döntésről írásban értesítést kapnak, a pályázatban megjelölt lakcímükre.

A pályázat során a nyertes pályázóval kerül sor a bérleti szerződés megkötésre, a pályázat eredményéről szóló értesítés kézhezvételétől számított 15 napon belül. Amennyiben a bérlő a bérlői jogosultságát alátámasztó értesítés kézhezvételét követő 30 napon belül nem írja alá a bérleti szerződést, úgy elveszíti a lakás bérlésére való jogosultságát. Ebben az esetben a sorrendben őt követő bérlő válik jogosulttá a bérleti szerződés megkötésére.

**A bérleti jogviszony időtartama legfeljebb 1 év.**

Műszaki jellemzők: a lakások újak, 36,39-36,65 m2-esek, komfortosak, 1 szobával rendelkeznek.

Lakbér összege: kb. 15 ezer Ft + rezsiköltség.

**Szabadszállás, 2022. augusztus 10.**

**Szabadszállás Város Önkormányzata**